b'\n_START_ARTICLE_\nUuno Turhapuro armeijan leiviss\xc3\xa4\n_START_SECTION_\nJuoni\n_START_PARAGRAPH_\nUuno saa kutsun suorittamaan loppuun asepalveluksensa, jossa kerkesi aikoinaan olla vain yhden p\xc3\xa4iv\xc3\xa4n. Uunon appiukko vuoristoneuvos Tuura on juuri nimitetty puolustusministeriksi, ja Uuno pyyt\xc3\xa4\xc3\xa4 t\xc3\xa4lt\xc3\xa4 vapautusta. Tuura kuitenkin m\xc3\xa4\xc3\xa4r\xc3\xa4\xc3\xa4 Uunon asepalvelukseen ja antaa komppanian p\xc3\xa4\xc3\xa4llik\xc3\xb6lle k\xc3\xa4skyn: "Uunolle ei saa antaa iltalomaa ennenkuin h\xc3\xa4nest\xc3\xa4 on tehty mies!"_NEWLINE_Lopulta Uuno ylenee majuriksi asti, ja sotkee vaimonsa Elisabethin mukaan pelleilyyns\xc3\xa4. Elisabeth maskeeraa itsens\xc3\xa4 Uunon n\xc3\xa4k\xc3\xb6iseksi, ja tuuraa Uunoa yhden p\xc3\xa4iv\xc3\xa4n armeijassa, jotta t\xc3\xa4m\xc3\xa4 saisi viett\xc3\xa4\xc3\xa4 vapaan illan. Uuno sotkee perusteellisesti Tuuran asiat, niin lehtihaastattelut kuin puolustusvoimien budjettiesitykset valtiolle._NEWLINE_Lopulta Tuura joutuu sotaoikeuteen sill\xc3\xa4 h\xc3\xa4nen tulkitaan aloittaneen sodan Ruotsia vastaan, ja elokuva p\xc3\xa4\xc3\xa4ttyy kohtauseen jossa Uuno toimii Tuuran puolustusasianajajana sotaoikeudessa._NEWLINE_Lopuksi kamera vet\xc3\xa4ytyy valkokankaalta, ja n\xc3\xa4emme salint\xc3\xa4ydelt\xc3\xa4 naisia ja Uunon n\xc3\xa4k\xc3\xb6isi\xc3\xa4 miehi\xc3\xa4, jotka arvioivat n\xc3\xa4kem\xc3\xa4\xc3\xa4ns\xc3\xa4. Joukossa ovat my\xc3\xb6s Elisabeth ja Uuno joka lausuu: "Kyl minust toi Loiri ampuu tos tyypis karkeesti yli - ei tommost oo el\xc3\xa4v\xc3\xa4s el\xc3\xa4m\xc3\xa4s."\n_START_SECTION_\nMuuta tietoa\n_START_PARAGRAPH_\nElokuva on ensimm\xc3\xa4inen Ere Kokkosen k\xc3\xa4sikirjoittama Uuno-elokuva. Tosin Uunojen k\xc3\xa4sikirjoituksiin ovat Pasasen ja Kokkosen lis\xc3\xa4ksi tuoneet omia ideoitaan my\xc3\xb6s Vesa-Matti Loiri ja Simo Salminen. Esimerkiksi upseerikerholla n\xc3\xa4ht\xc3\xa4v\xc3\xa4 biljardikohtaus kirjoitettiin mukaan Vesa-Matti Loirin omasta vaatimuksesta ja h\xc3\xa4n itse suunnitteli sen vanhan TV-esiintymisens\xc3\xa4 pohjalle. Ajatus tarinan kiertymisest\xc3\xa4 sodaksi Ruotsia vastaan puolestaan syntyi Spede Pasasen p\xc3\xa4\xc3\xa4st\xc3\xa4. Elokuvaa kuvattiin Santahaminan varuskunnassa Helsingiss\xc3\xa4.\n_START_SECTION_\nArvioita\n_START_PARAGRAPH_\nVideo-oppaassa vuodelta 1994 Bello Romano kutsuu elokuvaa sotilasfarssin kliseit\xc3\xa4 noudattavaksi s\xc3\xa4hl\xc3\xa4ilyksi ja antaa sille kaksi t\xc3\xa4hte\xc3\xa4 viidest\xc3\xa4, mik\xc3\xa4 vastaa sanallista arviota \xe2\x80\x9dkeskinkertainen\xe2\x80\x9d.'